Michelle Ballarin var á Íslandi þar til í morgun að vinna að endurreisn WOW Air . VÍSIR / BALDUR Bandaríska athafnakonan Michelle Ballarin fór af landi brott í morgun en hún hefur verið hér síðustu daga og unnið að endurreisn WOW Air . Gert er ráð fyrir því að félagið verði komið með talsverð umsvif í farþegaflugi áður en háannatími flugsins hefst í vor að sögn aðstandenda flugfélagsins . Fyrsta flugið fari vonandi í loftið innan vikna frekar en mánaða . Komið hefur fram að bandaríska athafnakonan Michelle Ballarin , sem hyggst endurreisa WOW Air , greiddi 50 milljónir króna fyrir eignirnar sem hún keypti úr þrotabúi WOW Air . Þeirra á meðal eru fjólubláu búningarnir , margvíslegar rekstrarvörur , varahlutir , bókunartækni og handbækur . Upphaflega var lagt upp með að áætlunarflug WOW Air á milli Keflavíkur og Washington gæti hafist í október . Í byrjun október var haft eftir Ballarin að allt yrði komið á fullt hjá félaginu í desember . Þær spár hafa þó ekki ræst . Aðstandendur félagsins hafa sagt að ferlið hafi reynst tímafrekara en von var á og að ákveðnar hindranir hafi orðið á vegi aðstandanda félagsins . Gunnar Steinn Pálsson , almannatengill sem komið hefur að undirbúningi endurreisnarinnar , segir að allt sé á réttri leið . Á meðal þess sem Ballarin keypti úr þrotabúi Wow air eru fjólubláu búningarnir , margvíslegar rekstrarvörur , varahlutir , bókunartækni og handbækur . Vísir / Vilhelm „ Markmiðin um að endurvekja starfsemi WOW eru enn í fullu gildi . Við teljum okkur vera alls staðar á réttri leið en höfum viðurkennt að við erum ekki á réttum hraða . Þannig markmiðin um að fara í loftið af þunga í desember þau eru ekki að ganga eftir . “ Eins og áður hefur komið fram verða fraktflutningar á fiski og öðrum varningi stór hluti starfseminnar , í það minnsta fyrst um sinn . Gunnar segir að tíminn í fyrsta flug WOW Air sé frekar mældur í vikum en mánuðum . „ Við að minnsta kosti verðum áreiðanlega komin með talsverð umsvif í farþegafluginu áður en háannatíminn hefst með vorinu en fram að þeim tíma munum við leggja talsverða áherslu á þátt fraktflugsins í vélum þar sem við verðum að sjálfsögðu líka að flytja farþega “ „ Þó við leggjum áherslu á fraktina þá er hún um borð í sömu flugvélum og farþegar þannig að við höfum sagt að í byrjum verði áhersla lögð á fraktin enda þótt farþega rýmið verði ekki mjög þéttskipað í allra fyrstu ferðunum . Við vonumst til þess að geta mælt tímann fram að þessari tilkeyrslu frekar í vikum en mánuðum , “ sagði Gunnar Steinn . Samkvæmt áreiðanlegum heimildum fréttastofu hefur Michelle Ballarin verið á landinu síðustu daga en hún fór af landi brott í morgun . „ Eðlilega í þessu ferli er hún talsvert oft hérna , “ sagði Gunnar . Skúli Mogensen , fyrrverandi forstjóri WOW air , hefur gert kröfu til Héraðsdóms Reykjavíkur um að Sveini Andra Sveinssyni verði vikið frá störfum sem skiptastjóra þrotabús flugfélagsins .